Bende-eenheid in Nyanga aangevalLede van die polisie se bende-eenheid. (Foto: SA Polisie) Lede van die polisie se bende-eenheid in die Wes-Kaap was Woensdag onder skoot toe hulle ŉ moordverdagte in Nyanga in hegtenis wou neem. “Ses lede van die eenheid teen bendegeweld is gewond toe hulle verdagtes in Samora Machel in Nyanga, vanoggend in die vroeë oggendure nagespoor het,” het brig. Novela Potelwa, polisiewoordvoerder, gesê. Die polisielede het pas een persoon in die Sweet Home Farm- informele nedersetting in hegtenis geneem in verband met onlangse moorde in Samora Machel, toe daar op hulle losgebrand is. “Terwyl die lede gesoek het na nóg ŉ verdagte wat ook met ernstige misdaad in die gebied verbind word, het skote uit een van die hutte geklap,” het Potelwa gesê. “Twee polisielede is ernstig beseer en nog vier is gewond. Hulle word almal in ŉ hospitaal behandel.” Toegang tot die gebied is moeilik, die buurt is swak belig en hutte is digby mekaar. Dit maak die area ŉ gewilde wegkruipplek vir gevaarlike misdadigers en die omgewing het onlangs onder ŉ rits moorde deurgeloop. Die polisie soek steeds na die aanvallers.